ตำบลควนธานี

**ควนธานี** เป็นตำบลในอำเภอกันตัง จังหวัดตรัง ปัจจุบันอยู่ในความดูแลของเทศบาลตำบลควนธานีตั้งแต่ปี พ.ศ. 2563 เป็นที่ตั้งของศาลหลักเมืองจังหวัดตรังและวิทยาลัยสาธารณสุขสิรินธร จังหวัดตรัง มีพื้นที่บางส่วนอยู่ในเขตท่าอากาศยานตรัง

## ที่ตั้งและอาณาเขต
ตำบลควนธานี มีอาณาเขตติดต่อกับเขตการปกครองข้างเคียงดังต่อไปนี้

* **ทิศเหนือ** ติดต่อกับตำบลนาโต๊ะหมิง (อำเภอเมืองตรัง)
* **ทิศตะวันออก** ติดต่อกับตำบลควนปริง (อำเภอเมืองตรัง)
* **ทิศใต้** ติดต่อกับตำบลบางหมาก
* **ทิศตะวันตก** ติดต่อกับตำบลย่านซื่อ และตำบลโคกยาง

## ประวัติ
พื้นที่ตำบลควนธานีช่วงรัชกาลที่ 2 พระบาทสมเด็จพระพุทธเลิศหล้านภาลัย ตั้งหลวงอุไภยธานีเป็นผู้พยาบาลเมืองตรัง ซึ่งเป็นบุตรเจ้าพระยานครศรีธรรมราช (น้อย ณ นคร) ในปี พ.ศ. 2345 ได้สร้างหลักเมืองตรัง ณ ตำบลควนธานี ซึ่งในอดีตศาลหลักเมืองเป็นเพียงเพิงสังกะสี สภาพชำรุดมองไม่เห็นเสาหลักเมืองเพราะมีปลวกขึ้นมาแทนที่ เมื่อพระยารัษฎานุประดิษฐ์มหิศรภักดี (คอซิมบี๊ ณ ระนอง) ได้ดำรงตำแหน่งเจ้าเมืองตรังแล้วได้พิจารณาเห็นว่าที่ตั้งเมืองตรัง ที่ตำบลควนธานีนั้นอยู่ห่างจากฝั่งทะเลมาก ไม่เหมาะกับการขยายความเจริญบ้านเมือง จึงได้กราบบังคมทูลขอย้ายที่ตั้งเมืองจากตำบลควนธานีไปตั้งที่ตำบลกันตัง ในปี พ.ศ. 2436 

ปีพ.ศ. 2535 ได้มีการจัดบูรณะครั้งใหญ่ เนื่องจากเป็นปีมหามงคลเฉลิมพระชนมพรรษาครบ 5 รอบของสมเด็จพระนางเจ้าสิริกิติ์ พระบรมราชินีนาถ จังหวัดตรังได้บูรณะศาลหลักเมืองให้อยู่ในสภาพที่สง่างามเป็นสัญลักษณ์ว่า ณ ควนธานีแห่งนี้ คือที่ตั้งเมืองตรังในอดีต มีการประกอบพิธีนำต้นราชพฤกษ์ไปเป็นเสาหลักเมืองตรัง พ.ศ. 2536 พระบาทสมเด็จพระเจ้าอยู่หัวทรงเจิมและทรงสุหร่ายยอดเสาหลักเมืองตรัง ณ พระตำหนักจิตรลดารโหฐาน และได้อันเชิญยอดเสาหลักเมืองตรังกลับจังหวัดตรัง และในปี พ.ศ. 2538 พระบาทสมเด็จพระเจ้าอยู่หัวทรงพระกรุณาโปรดเกล้าฯให้สมเด็จพระบรมโอรสาธิราชฯ สยามมกุฎราชกุมารเสด็จพระราชดำเนินแทนพระองค์เปิดศาลหลักเมืองตรัง จวบจนในปี พ.ศ. 2549 ที่ผ่านมา จังหวัดตรังร่วมกันหน่วยงานต่างๆ จัดบูรณะศาลหลักเมืองตรังและจัดพิธีสมโภชเพื่อเป็นการร่วมเฉลิมพระเกียรติพระบาทสมเด็จพระเจ้าอยู่หัวทรงครองสิริราชครบ 60 พรรษา

โดยชื่อ "ควนธานี"  มีลักษณะภูมิประเทศเป็นที่เนินสูง ชาวบ้านเรียกว่า "ควน" ในสมัยรัชกาลที่ 5 ได้สร้างวัดควนธานีเป็นวัดเก่าแก่คู่บ้านควนธานีมาจนถึงปัจจุบัน ต่อมาชาวบ้านได้ตั้งชื่อบ้านนี้ว่า *ควนธานี* ซึ่งแปลว่าเมืองที่ตั้งอยู่บนที่สูง บ้านควนธานีมีประวัติเก่าแก่เป็นที่ตั้งของเมืองตรังในอดีตและศาลหลักเมือง

## การปกครองส่วนภูมิภาค
### การปกครองส่วนภูมิภาค
ตำบลควนธานีแบ่งพื้นที่การปกครองออกเป็น 6 หมู่บ้าน ได้แก่

* **หมู่ที่ 1** บ้านเกาะยาว
* **หมู่ที่ 2** บ้านควนธานี
* **หมู่ที่ 3** บ้านบ่อหลาโอน
* **หมู่ที่ 4** บ้านทุ่งหลา
* **หมู่ที่ 5** บ้านปันหยี
* **หมู่ที่ 6** บ้านบางหมากน้อย

## สถานที่สำคัญ

* **ศาลหลักเมืองตรัง** อยู่ในพื้นที่หมู่ 2 บ้านควนธานี ตั้งอยู่ริมถนนเก่าสายตรัง-กันตัง ถือเป็นศูนย์รวมจิตใจ และเคารพบูชาของชาวจังหวัดตรัง เนื่องจากอดีตเป็นที่ตั้งของเมืองตรังในสมัยแรก และยังเป็นสถานที่ที่พ่อเมืองทุกยุคทุกสมัยจะต้องกราบสักการะเป็นอันดับแรกเมื่อเข้ามารับตําแหน่งผู้ว่าราชการจังหวัด โดยกำหนดขึ้นเป็นโบราณสถานในชื่อ "ศาลหลักเมืองควนธานี" ในวันที่ 16 กันยายน พ.ศ. 2559 โดยกรมศิลปากร
* **วัดควนธานี** อยู่ในพื้นที่หมู่ 2 บ้านควนธานี สร้างขึ้นเมื่อวันที่ 10 พฤษภาคม พ.ศ. 2355 โดยมีหลวงชาติสุรินทร์ เจ้าเมืองตรัง พร้อมด้วยกรมการเมืองและพุทธบริษัทร่วมสร้างวัดนี้ เป็นที่ประดิษฐานของพระพุทธรูปศักดิ์สิทธิ์หลายองค์ เช่น พระพุทธรูปศรีศากยมุนี พระพุทธรูปศรีอารยเมตตรัย และพระพุทธรูปศรีสวัสดิ์ นอกจากนี้ยังมีโบราณสถานและโบราณวัตถุที่น่าสนใจอีกมากมาย เช่น หอไตร หอระฆัง และเจดีย์
* **วิทยาลัยสาธารณสุขสิรินธร จังหวัดตรัง** อยู่ในพื้นที่หมู่ 2 บ้านควนธานี ริเริ่มก่อสร้างโดยดำริของนายชวน หลีกภัย ขณะดำรงตำแหน่งรัฐมนตรีว่าการกระทรวงสาธารณสุข เมื่อปี พ.ศ. 2532 โดยใช้พื้นที่ทุ่งลานไซหัก ประมาณ 96 ไร่ นพ.ณรงค์ ฉายากุล นายแพทย์สาธารณสุขจังหวัดตรังในขณะนั้น ได้มาสำรวจสถานที่แล้วพบว่าสถานที่ดังกล่าวส่วนหนึ่งเป็นหนองน้ำและส่วนหนึ่งปลูกผักมีปัญหากับชุมชนน้อยมาก จึงสนับสนุนให้ใช้พื้นที่ดังกล่าวสร้างวิทยาลัยในวันที่ 29 กุมภาพันธ์ พ.ศ. 2536

## อ้างอิง

ควนธานี
ควนธานี